Vant milliardkontrakt på Johan Sverdrup - Statoil - Børs og Finans - E24
Logg inn
Meny
Vant milliardkontrakt på Johan Sverdrup
Sørkoreanske Samsung Heavy Industries har fått Johan Sverdrup-kontrakt til 7 milliarder kroner.
GIGANTKONTRAKT: Den sørkoreanske industrikjempen Samsung Heavy Industries har fått å oppgave å byggede to resterende plattformene på gigantfeltet Johan Sverdrup.
Foto: Statoil
John Thomas Aarø
,
Mathias Klingenberg
og
Jostein Nissen-Meyer
(E24) Publisert: 10:17 - 30.06.2015, Oppdatert: 11:22 - 30.06.2015
Den siste plattformkontrakten i Johan Sverdrup-utbyggingen er tildelt.
Samsung Heavy Industries (se faktaboks) har vunnet kontrakten for dekkene til både prosess- og stigerørsplattformen, opplyser Statoil i en pressemelding.
Samlet verdi er på 7 milliarder kroner, opplyser selskapet. Det gjør den til den nest største kontrakten som er tildelt på Johan Sverdrup.
– Samsung har lang erfaring i fabrikasjon av slike installasjoner, og vi har allerede et godt samarbeid med leverandøren. De har levert et konkurransedyktig tilbud i en tøff internasjonal konkurranse, sier Margareth Øvrum, konserndirektør Teknologi, prosjekter og boring i Statoil, i en kommentar.
Margareth Øvrum i Statoil
Foto: Maiken Ree
To plattformer
Kontrakten gjelder en fabrikasjonskontrakt (FC) av dekkene til prosess- og stigerørsplattformen.
** Prosessplattformen, med en vekt på rundt 26.000 tonn, har som funksjon å sørge for stabilisering av oljen samt prosessering til rik gass. Plattformdekket skal fabrikkeres ved Samsungs verft i Sør-Korea.
Johan Sverdrup
Gigantfeltet Johan Sverdrup ligger sentralt i Nordsjøen, bare 155 kilometer rett vest for Stavanger.
Johan Sverdrup ligger på Utsira-høyden, som også består av feltene Ivar Aasen, Gina Krog og Edvard Grieg. Statoil er operatør i planleggingsfasen av Johan Sverdrup.
Det anslås at det finnes mellom 1,4 og 2,4 milliarder fat oljeekvivalenter.
Produksjonsstart er planlagt til slutten av 2019 og på topp vil feltet utgjøre rundt 25 prosent av hele Norges oljeproduksjon når det når full produksjon.
Investeringskostnadene for første fase i utbyggingen av Johan Sverdrup er beregnet til i størrelsesorden 117 milliarder kroner (2015 kroner).
Statoil har anslått at utbyggingen vil skape 51.000 årsverk.
Johan Sverdrup-partnerskapet består av Statoil, Lundin Norway, Petoro, Det norske oljeselskap og Maersk Oil.
** Stigerørsplattformen, med en vekt på rundt 22.000 tonn, skal ivareta olje- og gasseksport, vann- og gassinjeksjon samt eventuelle fremtidige tilkoblinger. I tillegg ender strømkabelen fra land på denne plattformen hvor strømmen transformeres fra likestrøm til vekselstrøm for deretter å distribueres på feltsenteret.
– Johan Sverdrup er et stort puslespill hvor mange leverandører må levere med presisjon, på tid og kvalitet for at vi skal starte produksjon mot slutten av 2019 og denne kontrakten er nok en viktig milepæl for Johan Sverdrup-prosjektet, sier Øvrum.
– Norsk fotavtrykk
Statoil vil overfor E24 ikke si noe om norske aktører har deltatt i budkampen om milliardkontrakten.
– Vi kommenterer ikke på enkeltaktører og deres rolle i våre anbudsprosesser, sier informasjonssjef Knut Rostad i Statoil til E24.
– Vi har fått inn et tilbud som er globalt konkurransedyktig. De kontraktene som har vært tildelt så langt, har norske leverandører vist seg å være veldig konkurransedyktig. Det er gledelig. Det er et veldig klart norsk fotavtrykk i Johan Sverdrup-utbyggingen, sier Rostad.
Asia-tildeling var ventet
Flere analytikere E24 har vært i kontakt med, sier at det var forventet at kontraktene for de siste to plattformene ville gå til Asia.
– Dette var ganske forventet og det var Samsung som var den mest aktuelle kandidaten, sier en analytiker til E24.
Han forklarer at disse kontraktene er satt opp på en annen måte enn de som gikk til Kværner og Aibel.
Samsung Heavy Industries
Et datterselskap i Samsung-gruppen, Sør-Koreas største konglomerat.
Notert på den sørkoreanske Kospi-børsen
Bygger blant annet boreskip, LNG-tankere, store konteiner-skip
Har produksjonsfasiliteter i blant annet Sør-Korea og Kina
Har 14.383 ansatte per 31.12.2014
Kontraktene til Kværner og Aibel var såkalte EPC-kontrakter, der man vil stå for ingeniørarbeid og innkjøp og fabrikasjon – altså hele prosessen, mens kontrakten til Samsung er en ren fabrikasjonskontrakt.
Aker Solutions er tidligere tildelt kontraktene for ingeniørarbeid og innkjøp av utstyrspakker for de to dekkene som Samsung altså skal lage.
– Dette var satt opp på en annen måte, og det var satt opp typisk med tanke på de utenlandske aktørene som kunne står for ren fabrikasjon.
– Jeg tror ikke Kværner var aktuell for disse kontraktene, og det var ikke ventet at kontraktene for dekkene til både prosess- og stigerørsplattformen skulle gå til norsk industri, sier analytikeren.
Hos Kværner var det EPC-kontraktene (fullkontrakt) for de to første plattformdekkene man primært jaktet.
- Kværner har, som tidligere sagt, først og fremst en styrke når det kommer til EPC-kontrakter, sier kommunikasjonssjef i Kværner, Torbjørn Andersen, til E24.
Plattformene tildelt
Dermed er samtlige kontrakter for Johan Sverdrups fire plattformdekk tildelt.
– Vi har nå fått på plass et bredt og solid team i leverandørindustrien på å bygge dekkene til de fire plattformene. Det gir de beste forutsetningene til å levere prosjektet på kvalitet, på tid og på kost, sier Øivind Reinertsen, direktør for Johan Sverdrup feltutvikling, i en kommentar.
Dekkene til gigantfeltets boreplattform og boligplattform har gått til henholdsvis Aibel og Kværner Stord.
Aibels kontrakt har en verdi på 8 milliarder kroner, mens Kværner Stords kontrakt har en verdi på nesten 7 milliarder.
Statoil skriver i meldingen at hovedkontrakter til en verdi av over 27 milliarder kroner og mer enn 45 utstyrspakke kontrakter til en verdi 3,5 milliarder kroner har gått til leverandører med norsk fakturaadresse.
Statoil
Facebook
Twitter
LinkedIn
Vis kommentarer
Kjære kommentarfeltbruker!
Vi ønsker dine argumenter og meninger velkommen. Vær saklig og vis omtanke, mange leser det du skriver. Gjør debatten til en bedre opplevelse for både andre og deg selv.
Les mer om våre regler her.
Per Valebrokk, ansvarlig redaktør E24
Javascript må være påskrudd for å bruke kommentarer.
På forsiden nå